25 एकड़ में बन रहा संघ का स्किल सेंटर; एक हॉस्पिटल भी, जहां फ्री इलाज होगा
Rashtriya Swayamsevak Sangh (RSS) Skill Center Building in Haryana Panipat Village हरियाणा में बन रहा यह सेंटर दिल्ली से सिर्फ 85 किलोमीटर दूर है। हाल ही में बने एक्सप्रेस-वे ने तो इस सफर को और छोटा कर दिया है। दिल्ली से महज 1.30 घंटे में यहां पहुंचा जा सकता है।
दिल्ली से 85 किलोमीटर दूर हरियाणा में पानीपत जिले के पट्टीकल्याणा गांव में एक बड़ी बिल्डिंग तैयार हो रही है। ये RSS यानी राष्ट्रीय स्वयंसेवक संघ का 25 एकड़ जमीन पर बन रहा स्किल सेंटर है। इसमें दो हजार से ज्यादा लोग एक साथ ट्रेनिंग ले सकेंगे।
सेंटर पर RSS का नाम नहीं होगा, लेकिन यूथ से जुड़ने का ये संघ का बड़ा प्लान है। इस एक सेंटर से RSS आसपास के 100 गांवों से सीधे जुड़ेगा। यहां युवाओं को योग के अलावा खेती और खेल की ट्रेनिंग भी मिलेगी।
ये बिल्डिंग 6 मंजिला होगी, पर अभी दो मंजिलें ही करीब-करीब तैयार हैं। इसी में संघ ने इस बार अपनी सालाना प्रतिनिधि सभा की बैठक की है। इसमें 1400 से ज्यादा लोग शामिल हुए थे। बिल्डिंग के प्रोजेक्ट मॉडल को देखकर अंदाजा लगाया जा सकता है, कि ये इमारत कितनी आलीशान होगी। इसमें दो तरफ 6 मंजिला बिल्डिंग और बीच में 2000 से ज्यादा लोगों की क्षमता वाला कॉन्फ्रेंस हॉल होगा। सेंटर में एक अस्पताल भी बनवाया गया है, जहां सभी तरह की मेडिकल जांच मुफ्त होंगी।
हॉस्पिटल, स्किल सेंटर के साथ गोशाला भी
RSS के हरियाणा प्रांत प्रचारक राजेश कुमार कहते हैं, 'अभी यह सेंटर एक चौथाई भी तैयार नहीं हुआ है। हॉस्पिटल की इमारत बन चुकी है। ये हॉस्पिटल आसपास के 100 गांवों के लिए बनवाया गया है। यहां सभी तरह की मेडिकल जांच मुफ्त होगी। एक बड़ी गोशाला बन चुकी है। इसमें अभी 200 गायें हैं। कॉन्फ्रेंस हॉल भी तैयार है। संघ की प्रतिनिधि सभा की बैठकें इसी हॉल में हुई हैं।'
प्रतिनिधि सभा की बैठक में ही ये प्रस्ताव पास हुआ कि अब संघ युवाओं को रोजगार दिलाने में मदद करेगा। पट्टीकल्याणा गांव में बन रहा ट्रेनिंग सेंटर संघ के इसी प्रस्ताव का पहला मॉडल है। इस केंद्र का नाम सेवा सदन एवं ग्राम विकास केंद्र है, यानी संघ सीधे इसे अपने नाम से नहीं चलाएगा। प्रोजेक्ट की लागत अब तक नहीं बताई गई है, लेकिन इसे बनाने वाली कंपनी के एक अधिकारी के मुताबिक, पार्किंग पर ही करीब 15 करोड़ रुपए खर्च होंगे।
यहां रखे प्रोजेक्ट के मॉडल में बिल्डिंग डिजाइन करने वाली कंपनी का नाम भी लिखा है। कंपनी के क्लाइंट के तौर पर संघ का नहीं, बल्कि संघ से जुड़े श्री माधव जन सेवा न्यास का नाम है। RSS की हरियाणा इकाई के प्रांत संघचालक पवन जिंदल इस न्यास के अध्यक्ष हैं। संघ इस तरह के सेंटर हर राज्य के जिलों में बनाने का प्रस्ताव तैयार कर चुका है। इसकी डेडलाइन 2024 के लोकसभा चुनाव से पहले की है।
‘संघ ही समाज’ मिशन पर RSS
2025 में RSS के 100 साल पूरे होंगे। इस लिहाज से RSS ने ‘संघ ही समाज’ मिशन शुरू किया है। ऐसा करने में यह सेंटर बड़ी भूमिका निभाएगा। इस सेंटर के जरिए संघ पानीपत के 100 गांव गोद ले रहा है। मेडिकल जांच मुफ्त करने से संगठन सीधे लोगों की मदद करेगा।
इन गांवों के युवाओं को अलग-अलग तरह के हुनर इस केंद्र से मिलेंगे तो संघ की युवा टोली का विस्तार खुद-ब-खुद हो जाएगा। 100 गांवों पर यह केंद्र एक तरह से शुरुआती मॉडल के तौर पर अप्लाय किया जाएगा। संघ का मानना है कि समाज के भीतर संगठन की पकड़ मजबूत करने के लिए इस तरह के केंद्र बहुत कारगर साबित होंगे।
संघ ने शाखाओं को तेजी से बढ़ाने का प्लान भी बनाया है। यह केंद्र हर गांव में शाखा के लिए स्वयंसेवक तैयार करने का काम भी करेगा। राजेश कुमार कहते हैं, 'ऐसा नहीं है कि संघ इस तरह का काम पहली बार कर रहा है। छोटे स्तर पर इस तरह की कोशिशें होती रही हैं, लेकिन इतने बड़े स्तर पर यह पहला प्रयास है।'
इस सेंटर के लिए 5 साल पहले सरसंघचालक मोहन भागवत ने भूमि पूजन किया था। अब प्रतिनिधि सभा के ठीक पहले दत्तात्रेय होसबोले ने इसका उद्घाटन किया। केरल के सूत्रों के मुताबिक, संघ जल्द ही केरल में भी इस तरह का सेंटर बनाने की तैयारी में है।
साल के आखिर तक पूरी होंगी दो मंजिलें 
मैं अंदर गई तो रिसेप्शन ऑफिस पर एक कार्यकर्ता मिले। बिल्डिंग का मॉडल दिखाते हुए बताने लगे- 'ये हाईटेक बिल्डिंग होंगी। कॉन्फ्रेंस हॉल में प्रोजेक्टर और पूरी बिल्डिंग में वाईफाई कनेक्टिविटी रहेगी।'
इसे तैयार होने में कितना वक्त लगेगा? जवाब में उन्होंने बताया, 'इस साल के आखिर तक दो मंजिल का काम कंप्लीट करने का प्लान है। पूरी बिल्डिंग बनने में तो अभी काफी समय लग जाएगा।'
ये कार्यकर्ता बिल्डिंग बनने की शुरुआत से ही इस प्रोजेक्ट से जुड़े हैं। मेरी उनसे बात हु़ई तब, यहां संघ की बैठक चल रही थी। इसलिए वे सेंटर के बारे में ज्यादा बताने से बच रहे थे। जो बताया, वह भी पहचान जाहिर न करने के वादा लेकर ही बताया।
हॉस्पिटल, स्किल सेंटर के साथ गोशाला भी
सेवा साधना एवं ग्राम विकास केंद्र में हॉस्पिटल, लाइब्रेरी, स्पोर्ट्स कॉम्प्लेक्स, ट्रेनिंग सेंटर, योग व साधना केंद्र, जैविक और जीरो बजट खेती केंद्र, नशा मुक्ति केंद्र और न्याय चौपाल जैसे विभाग होंगे। यहां से अच्छे खिलाड़ी और हुनर हासिल कर आत्मनिर्भर बनने वाले युवा तैयार होंगे। युवाओं को हुनरमंद बनाने के लिए हर फील्ड के एक्सपर्ट ट्रेनिंग देंगे।
हरियाणा में अगले साल चुनाव, इससे पहले सेंटर शुरू होगा 
हरियाणा में 2024 में विधानसभा चुनाव हैं। तब तक ये बिल्डिंग भले ही पूरी न बन पाए, लेकिन स्किल सेंटर का काम शुरू हो जाएगा। हॉस्पिटल भी खुल जाएगा। लिहाजा चुनाव से पहले यह सेंटर खट्टर सरकार के खिलाफ एंटी इनकम्बेंसी कम कर सकता है। हरियाणा के मौजूदा CM मनोहर लाल खट्टर संघ के पूर्व वरिष्ठ प्रचारक हैं। लिहाजा संघ के इस काम को खट्टर सरकार से जोड़कर ही देखा जाएगा।
स्किल सेंटर से दिल्ली दूर नहीं 
हरियाणा में बन रहा यह सेंटर दिल्ली से सिर्फ 85 किलोमीटर दूर है। हाल ही में बने एक्सप्रेस-वे ने इस सफर को और छोटा कर दिया है। दिल्ली से महज 1.30 घंटे में यहां पहुंचा जा सकता है।
प्रतिनिधि सभा की बैठक में भी स्किल सेंटर का जिक्र
प्रतिनिधि सभा में पास हुए प्रस्तावों का जिक्र करते हुए सरकार्यवाह दत्तात्रेय होसबोले ने बताया, केरल के सबरीमाला मंदिर की शाखा एक सर्वे कर रही है। यह सर्वे आसपास के इलाकों में रहने वाले लोगों पर है। सर्वे के मुख्य बिंदु हैं, जैसे यहां के लोगों की क्या समस्याएं हैं। रोजगार का स्तर क्या है, खेती कैसी करते हैं।
सर्वे के आधार पर शाखाएं उन इलाकों के लोगों के लिए सेवा का मॉडल बनाएंगी। 10 से 15 राज्य इस तरह का प्रस्ताव लेकर आए हैं।
सर्वे में आए आंकड़ों के आधार पर शाखाएं लोगों के साथ उन्हें हुनरमंद बनाने, सेहत से जुड़ी समस्याएं दूर करने, सामाजिक समस्याओं को समझकर उन्हें सुलझाने का काम करेंगी। फिर संघ के काम का कितना प्रभाव पड़ा, इसका भी डेटा तैयार होगा। दरअसल, यह मॉडल संघ के काम पर सवाल उठाने वाले लोगों के लिए प्रमाण के साथ रिपोर्ट कार्ड तैयार करने का भी है।
RSS की शाखा और संगठन में महिलाओं की एंट्री तय
राष्ट्रीय स्वयंसेवक संघ (RSS) की तीन दिन की सालाना बैठक में दो अहम एजेंडे पर बात हुई। पहला RSS में जल्द से जल्द महिलाओं की एंट्री सुनिश्चित करना। दूसरा, ‘संघ ही समाज’ के मिशन को पूरा करने के लिए प्लान बनाकर उसे अमल में लाना। विश्वस्त सूत्रों के मुताबिक, 2024 के लोकसभा चुनाव से पहले या फिर 2025 के शुरुआती महीने में महिलाओं के लिए अलग संगठन या उनकी RSS में एंट्री का ऐलान किया जा सकता है। इसके अलावा देश का बौद्धिक तबका संघ को मुस्लिम विरोधी न माने, इस पर भी काम चल रहा है।
पढ़ें पूरी खबर...